b'\n_START_ARTICLE_\nClint Eastwood\n_START_SECTION_\nTidlige arbejder\n_START_PARAGRAPH_\nEastwoods debut som skuespiller foregik i en birolle som laboratorieassistent i 1955 i filmen Revenge of the Creature. I de f\xc3\xb8lgende tre \xc3\xa5r havde han sm\xc3\xa5roller i filmene Lady Godiva of Coventry, Never Say Goodbye og Escapade in Japan, samt en rolle som speaker i Francis in the Navy. I 1959 optr\xc3\xa5dte han som g\xc3\xa6st i tv-serien Maverick, hvor James Garner spiller hovedrollen. _NEWLINE_Eastwood fik sit gennembrud som skuespiller i rollen som Rowdy Yates i CBS\' tv-westernserie Rawhide i sommeren 1958. Personligt var han ikke helt tilfreds med rollen, idet han, i en alder af 28, f\xc3\xb8lte, at figuren var for ungdommelig til, at han kunne identificere sig med den. Rawhide havde premiere i januar 1959 og n\xc3\xa5ede efter blot tre uger top\xc2\xa020 i tv-ratings. Selv om serien aldrig vandt en Emmy, var den en stor succes i adskillige \xc3\xa5r med et h\xc3\xb8jdepunkt i seertallene mellem oktober 1960 og april 1961. Optagelserne af episoderne til Rawhide, som blev indspillet i \xc3\xa5rene 1959\xe2\x80\x9365, var nogle af de st\xc3\xb8rste udfordringer i Eastwoods karriere. Han filmede ofte seks dage om ugen i op mod 12 timer dagligt. Selv om dens popularitet dalede i l\xc3\xb8bet af 1963, fortsatte Rawhide indtil 1965, hvor Eastwood tjente $119.000, mens han i den f\xc3\xb8rste s\xc3\xa6son blot fik udbetalt $750 for hver optr\xc3\xa6den.\n_START_SECTION_\nManden uden navn\n_START_PARAGRAPH_\nI slutningen af 1963 blev Eastwoods co-star Eric Fleming fra Rawhide tilbudt hovedrollen i en italiensk western, som skulle optages i Spanien af den dengang ret ukendte instrukt\xc3\xb8r Sergio Leone. Fleming fandt ikke tilbuddet tilstr\xc3\xa6kkeligt attraktivt og afslog. Richard Harrison, som havde et godt kendskab til amerikanske westerns, foreslog Clint Eastwood, som han mente, kunne spille rollen som cowboy med overbevisning. Leone studerede herefter en episode af Rawhide, og selv om han umiddelbart var mest interesseret i Fleming, bem\xc3\xa6rkede han, at Eastwood med sin tilbagel\xc3\xa6nede stil ofte "stjal" opm\xc3\xa6rksomheden fra Fleming. _NEWLINE_Clint Eastwood blev engageret til hovedrollen i En n\xc3\xa6vefuld dollars p\xc3\xa5 en kontrakt, der gav $15.000 i l\xc3\xb8n for elleve ugers arbejde samt en bonus i form af en Mercedes ved engagementets afslutning. _NEWLINE_I denne film fra 1964 fik Eastwood sit gennembrud som skuespiller i hovedrollen som manden uden navn. Leone omplantede Akira Kurosawas Yojimbo til en westernby i det mexikanske-texanske gr\xc3\xa6nseomr\xc3\xa5de, og den faldt godt ind i tids\xc3\xa5nden, hvor begrebet antihelt var ved at blive f\xc3\xb8dt. Filmen vakte opsigt for sin specielle billedstil, men ogs\xc3\xa5 for sin kynisme og voldsomhed. Efterf\xc3\xb8lgeren H\xc3\xa6vn for dollars og is\xc3\xa6r den tredje film i Leones trilogi Den gode, den onde og den grusomme har givet Eastwood kultstatus inden for western-genren._NEWLINE_Eastwood har senere udtalt om sin forvandling fra tv-westernhelt til helten i En n\xc3\xa6vefuld dollars: "I Rawhide blev jeg forf\xc3\xa6rdelig tr\xc3\xa6t af rollen som den konventionelle p\xc3\xa6ne fyr. Helten, som kysser \xc3\xa6ldre damer og hunde og opf\xc3\xb8rer sig venligt overfor alle og enhver. Jeg besluttede derfor, at tiden var kommet til at spille antihelt." Eastwood medvirkede derfor selv til at skabe figuren Manden uden navn og give denne sit s\xc3\xa6rlige karakterpr\xc3\xa6g._NEWLINE_ "Jeg \xc3\xb8nskede at spille p\xc3\xa5 en m\xc3\xa5de, hvor jeg \xc3\xb8konomiserede med ordene og samtidig skabte en komplet f\xc3\xb8lelse af n\xc3\xa6rv\xc3\xa6r og f\xc3\xb8lelse. Det var pr\xc3\xa6cis den rolle, jeg havde str\xc3\xa6bt efter i lang tid, en rolle, hvor jeg kunne koncentrere mig om plottet og referere til det, der var sket tidligere. Det var en lettelse oven p\xc3\xa5 den frustration, jeg f\xc3\xb8lte, efter at have spillet med i Rawhide i s\xc3\xa5 lang tid. Jeg fik den opfattelse, at jo mindre han sagde, jo st\xc3\xa6rkere blev han, ligesom han voksede i publikums fantasi._NEWLINE_Dog m\xc3\xa5tte han som ikke-ryger b\xc3\xb8je sig for Sergio Leones krav om, at det var afg\xc3\xb8rende for skabelsen af den ensomme h\xc3\xa6vner, at denne var cigarryger._NEWLINE_En n\xc3\xa6vefuld dollars var en milep\xc3\xa6l i udviklingen af spaghettiwesterns med Leone som skaber af en mere lovl\xc3\xb8s og ensom helt i en tr\xc3\xb8stesl\xc3\xb8s verden end de traditionelle westerns, ligesom den udfordrede den amerikanske stereotyp om en western-helt. Manden uden navn var en nyskabelse inden for genren, og det er hans moralske tvetydighed, der har givet ham betegnelsen antihelt. Filmens umiddelbare succes i Europa bidrog til, at Eastwood blev en af de store stjerner i italiensk film. P\xc3\xa5 denne baggrund blev han tilbudt hovedrollen i H\xc3\xa6vn for dollars (1965), den anden film i trilogien. Rettighederne til denne og den afsluttende film i trilogien Den gode, den onde og den grusomme blev solgt til United Artists for omkring $900.000. Trilogien blev dog f\xc3\xb8rst frigivet i USA i 1967, hvor alle tre film fik stor kommerciel succes, og den fastslog Eastwoods ry som en af de store filmstjerner. Hoved\xc3\xa5rsagen til filmenes sene udgivelse i USA var, at filmselskabet frygtede en retssag om ophavsretten til En n\xc3\xa6vefuld dollars._NEWLINE_Lee Van Cleef, som havde spillet t\xc3\xa6t sammen med Eastwood i H\xc3\xa6vn for dollars, og Eli Wallach, som var kendt som karakterskuespiller, blev castet til de to store biroller i Den gode, den onde og den grusomme. Eastwood stillede store krav for at medvirke, et honorar p\xc3\xa5 $250.000, endnu en Ferrari og 10\xc2\xa0% af overskuddet i USA, hvis filmen blev udgivet der. Han mente, at rollen som Tuco (Wallach) overskyggede hans egen rolle og sagde til Leone:_NEWLINE_"I den f\xc3\xb8rste film var jeg alene. I den anden var vi to. Her er vi tre. Hvis det forts\xc3\xa6tter ad dette spor, vil jeg i den n\xc3\xa6ste v\xc3\xa6re stjerne sammen med det amerikanske kavaleri." _NEWLINE_De fleste amerikanske anmeldelser af trilogien var meget negative, hvilket markerede starten p\xc3\xa5 Eastwoods kamp for at vinde kritikernes respekt. Time havde dog opm\xc3\xa6rksomheden rettet mod skuespillerpr\xc3\xa6stationerne og fremh\xc3\xa6vede is\xc3\xa6r Eastwoods fremtr\xc3\xa6den, st\xc3\xb8ttet af nogle f\xc3\xa5 andre, bl.a. Vincent Canby og Bosley Crowther fra The New York Times._NEWLINE_Ved afslutningen af den tredje Leone-film var Eastwood blevet tr\xc3\xa6t af instrukt\xc3\xb8rens perfektionisme og insisteren p\xc3\xa5 at filme samme scene fra mange forskellige vinkler. Eastwood afviste derfor at spille rollen som Harmonica i Vestens h\xc3\xa5rde halse i (1968), selv om Leone personligt fl\xc3\xb8j til Los Angeles for at udlevere manuskriptet til ham. I stedet fik Charles Bronson rollen.\n_START_SECTION_\n1990\'erne\n_START_PARAGRAPH_\nI 1990-filmen instruerede Eastwood Hvid j\xc3\xa6ger, sort hjerte. Filmen handler om John Hustons instruktion af klassikeren Afrikas dronning fra 1951. Eastwood optog filmen i Zimbabwe i sommeren 1989, suppleret med nogle f\xc3\xa5 optagelser i England. Den lille hjuldamper, som anvendes i filmen er den samme, som Humphrey Bogart spiller kaptajn p\xc3\xa5 i den originale film. I slutningen af filmen dr\xc3\xa6ber Huston en elefant p\xc3\xa5 trods af, at han i sine erindringer An Open Book fra 1980 skrev, at han aldrig havde dr\xc3\xa6bt en elefant, fordi han opfattede dette som en "synd". Filmen fik en del rosende omtale af kritikerne, men var kun kortvarigt p\xc3\xa5 biografernes repertoire i USA._NEWLINE_Koldt bly og varme \xc3\xb8ret\xc3\xa6ver blev optaget i efter\xc3\xa5ret 1990 med Eastwood som instrukt\xc3\xb8r og som skuespiller i samspil med Charlie Sheen. Filmen indtjente $43 millioner alene i USA, men trods dens store succes hos publikum fik den d\xc3\xa5rlige anmeldelser. 1991 blev det blot tredje \xc3\xa5r indtil da i karrieren, hvor Eastwood ikke havde en premiere i biograferne.\n_START_SECTION_\nDe n\xc3\xa5desl\xc3\xb8se\n_START_PARAGRAPH_\n1992 blev et skels\xc3\xa6ttende \xc3\xa5r for Eastwood, som instruerede, producerede og havde hovedrollen i De n\xc3\xa5desl\xc3\xb8se, som har Gene Hackman, Morgan Freeman, Richard Harris, Saul Rubinek og Frances Fisher i andre st\xc3\xb8rre roller. _NEWLINE_Filmen fort\xc3\xa6ller historien om William Munny, en \xc3\xa6ldre revolvermand som p\xc3\xa5tager sig et sidste job, efter at have v\xc3\xa6ret landmand i en \xc3\xa5rr\xc3\xa6kke. Sammen med sin ven, spillet af Morgan Freeman, p\xc3\xa5tager han sig at straffe en mand, der har skamferet en prostitueret. Men sheriffen i byen, spillet af Gene Hackman, g\xc3\xb8r alt for at jage h\xc3\xa6vnerne ud af byen. Filmen er blevet beskrevet som en dyster western, der s\xc3\xa6tter fokus p\xc3\xa5 de grimmere aspekter af vold og myten om "det gamle vesten", blandt andet i en scene, hvor en ung fyr, der har sluttet sig til Munny, dr\xc3\xa6ber en mand, mens denne er p\xc3\xa5 WC._NEWLINE_Eastwood dedikerede filmen til sine tidligere instrukt\xc3\xb8rer og mentorer Don Siegel og Sergio Leone. Filmen var nomineret til ni og vandt fire Oscars \xe2\x80\x93 bedste mandlige birolle (Hackman), bedste instrukt\xc3\xb8r, bedste klipning og bedste film. Eastwood var ogs\xc3\xa5 nomineret til en Oscar for bedste mandlige hovedrolle, men tabte til Al Pacino i En duft af kvinde. Eastwood havde under markedsf\xc3\xb8ringen for filmen dels overladt reklamekampagnen til Warner, dels deltaget i et landsd\xc3\xa6kkende tv-show, hvilket var atypisk ham._NEWLINE_ Grunden til denne atypiske tilg\xc3\xa6ngelighed er ikke sv\xc3\xa6r at forst\xc3\xa5. Clint \xc3\xb8nskede stadig at vinde en Oscar. S\xc3\xa5 simpelt var det. Han ville v\xc3\xa6re 62, n\xc3\xa5r filmen havde premiere (den 7. august 1992), og det var den 50. film, han enten havde medvirket i eller instrueret eller begge dele, og hvis det nogensinde skulle ske, skulle det v\xc3\xa6re nu._NEWLINE_ _NEWLINE_Filmen blev ogs\xc3\xa5 en stor kommerciel succes, som alene i premiere-weekenden indtjente mere end $15 millioner og i alt solgte billetter for mere end $100 millioner i Nordamerika._NEWLINE_I 1993 spillede Eastwood rollen som Frank Horrigan, en skyldtynget agent fra CIA i sp\xc3\xa6ndingsfilmen Lige p\xc3\xa5 kornet med John Malkovich og Rene Russo i andre st\xc3\xb8rre roller. Filmen var instrueret af Wolfgang Petersen. Eastwoods rolle er pr\xc3\xa6get af, at Horrigan i sin ungdom ikke var i stand til at reagere hurtigt nok til at redde John F. Kennedys liv. Eastwood fik manuskriptet til genneml\xc3\xa6sning i for\xc3\xa5ret 1992 og bem\xc3\xa6rkede: "Det er n\xc3\xa6sten skrevet direkte til mig". Indtil 2012 var det sidste gang, han optr\xc3\xa5dte i en film, som han ikke selv instruerede. Filmen var i top 10 blandt de mest efterspurgte i 1993 og indtjente $102 millioner i Nordamerika alene. Senere i 1993 instruerede Eastwood A Perfect World, hvor han selv spillede en af hovedrollerne sammen med Kevin Costner. Den foreg\xc3\xa5r i 1960\'erne og handler om en d\xc3\xb8mt person, der jages af politiet. Dens internationale succes med en indtjening p\xc3\xa5 over $100 millioner kompenserede for den relativt beskedne indtjening p\xc3\xa5 $31 millioner i Nordamerika. Denne film fik generelt fine anmeldelser, selv om nogle mente, at den med sine 138 minutter var for lang. The New York Times bem\xc3\xa6rkede, at filmen var den hidtil st\xc3\xb8rste pr\xc3\xa6station af Eastwood som instrukt\xc3\xb8r: "Den giver nye perspektiver p\xc3\xa5 emnet om m\xc3\xa6nds legitime rettigheder over deres b\xc3\xb8rn.".Den har opn\xc3\xa5et en score p\xc3\xa5 85\xc2\xa0% p\xc3\xa5 Rotten Tomatoes. Den er i \xc3\xa5rene efter sin premiere blevet beskrevet som en af Eastwoods mest undervurderede pr\xc3\xa6stationer som instrukt\xc3\xb8r. Dog ikke af Cahiers du cin\xc3\xa9ma, som valgte den som den bedste film fra 1993._NEWLINE_I maj 1994 bes\xc3\xb8gte Eastwood Cannes Film Festival 1994, hvor han modtog den franske \xc3\xa6respris medal of Comandeur de l\'Ordre des Arts et des Lettres._NEWLINE_Eastwood fortsatte med at udvide sit repertoire ved at instruere og spille sammen med Meryl Streep i et k\xc3\xa6rlighedsdrama Broerne i Madison County (1995). Filmen er baseret p\xc3\xa5 en roman af Robert James Waller. Den var en publikumstr\xc3\xa6ffer, som indtjente $71 millioner i Nordamerika. Den blev ogs\xc3\xa5 popul\xc3\xa6r i Europa, og  den var nomineret til en Golden Globe. Den vandt en C\xc3\xa9sar Award i Frankrig for bedste udenlandske film. Streep var ligeledes nomineret til en Golden Globe og desuden en Oscar for bedste kvindelige hovedrolle. Anmelderen Roger Ebert bem\xc3\xa6rkede at "Streep og Eastwood skaber en fortryllelse, som er baseret p\xc3\xa5 den s\xc3\xa6rlige kendskab til k\xc3\xa6rlighed og personlighed, som f\xc3\xb8lger med det at blive midaldrende." _NEWLINE_Selv om filmen ikke indbragte en Oscar, kunne Eastwood ved prisuddelingen gl\xc3\xa6de sig over modtagelsen af den s\xc3\xa6rlige \xc3\xa6respris Irving G. Thalberg Memorial Award den 27. marts 1995._NEWLINE_I 1997 var Eastwood instrukt\xc3\xb8r og hovedrolleindehaver I den politiske thriller Absolute Power. Han spillede sammen med Gene Hackman (som ligeledes optr\xc3\xa6der i De n\xc3\xa5desl\xc3\xb8se). Eastwood spiller rollen som en professionel tyv, som under et indbrud m\xc3\xa5 skjule sig for nogle Secret Service-agenter, der planl\xc3\xa6gger et r\xc3\xb8gsl\xc3\xb8r, der skal d\xc3\xa6kke over et drab. Filmen fik blandede anmeldelser fra kritikerne._NEWLINE_Senere i 1997 instruerede Eastwood Midnat i det gode og ondes have baseret p\xc3\xa5 en roman af John Berendt. De v\xc3\xa6sentligste roller blev spillet af John Cusack, Kevin Spacey og Jude Law. Denne film blev ikke nogen st\xc3\xb8rre succes og fik meget blandede anmeldelser._NEWLINE_Eastwoods n\xc3\xa6ste film som instrukt\xc3\xb8r og hovedrolleindehaver var True Crime, som havde premiere i 1999. Han spiller rollen som Steve Everett, en journalist, som k\xc3\xa6mper mod et tidligere alkoholmisbrug. Han f\xc3\xa5r til opgave at rapportere fra en henrettelse af en morder, spillet af Isaiah Washington. Filmen blev en kommerciel fiasko, der indtjente mindre end halvdelen af udgiften ved produktionen (som var $55\xc2\xa0millioner) og blev dermed sammen med Hvid j\xc3\xa6ger, sort hjerte den d\xc3\xa5rligst s\xc3\xa6lgende af Eastwoods 1990\xe2\x80\x99er-film.\n_START_SECTION_\n2000\'erne\n_START_PARAGRAPH_\nI \xc3\xa5r 2000 var Eastwood instrukt\xc3\xb8r, ligesom han spillede en af hoverollerne i Space Cowboys, sammen med Tommy Lee Jones, Donald Sutherland og James Garner. Eastwood spillede en af flere veteraner, der tidligere havde v\xc3\xa6ret testpiloter. I filmen er deres opgave at rejse ud i rummet og reparere en \xc3\xa6ldre sovjetisk satellit. Musikken, som blev komponeret til denne film, er skrevet af Eastwood i samarbejde med Lennie Niehaus. Space Cowboys blev fint modtaget af kritikerne og har 79\xc2\xa0% rating p\xc3\xa5 Rotten Tomatoes. Dog mente Roger Ebert, at filmen var "for tryghedss\xc3\xb8gende i sin traditionelle fort\xc3\xa6llestruktur til at bringe noget risikofyldt i spil." Filmen indtjente mere end $90\xc2\xa0millioner efter premieren i USA alene, hvilket var mere end Eastwoods to foreg\xc3\xa5ende film tilsammen. I 2002 spillede Eastwood en tidligere FBI-agent, der jager en sadistisk morder, spillet af Jeff Daniels i thrilleren Blood Work, som er l\xc3\xb8st baseret p\xc3\xa5 en roman af samme navn fra 1998 af Michael Connelly. Filmen var en kommerciel fiasko, og den indtjente blot $26,2\xc2\xa0millioner, ca. halvdelen af dens budget. Eastwood vandt dog Future Film Festival Digital Award ved Venedig Film Festival for denne film._NEWLINE__NEWLINE_Eastwood instruerede i 2003 Mystic River), en film der b\xc3\xa5de handler om drab, seksuelt misbrug og selvt\xc3\xa6gt. Hovedrollerne blev spillet af Sean Penn, der vandt en Oscar for bedste mandlige hovedrolle, og Tim Robbins, der vandt samme pris for bedste mandlige birolle. Eastwood var samtidig nomineret som "bedste instrukt\xc3\xb8r" og til prisen for "bedste film", men vandt ingen af disse priser. Filmen indtjente $90\xc2\xa0millioner alene i USA, hvilket var tre gange mere end dens budget p\xc3\xa5 ca. $30\xc2\xa0millioner. _NEWLINE_\xc3\x85ret efter modtog Eastwood yderligere kommerciel succes som instrukt\xc3\xb8r, producer og indehaver af den mandlige hovedrolle i boksedramaet Million Dollar Baby. Her spiller han en boksetr\xc3\xa6ner, som f\xc3\xb8rer en kvindelig bokser frem til verdenstoppen. Morgan Freeman spiller rollen som hans ven og "scout", der har set kvinden, spillet af Hilary Swank og overbevist ham om hendes potentiale. Filmen vandt fire Oscars, hvoraf Eastwood modtog to for bedste film og bedste instruktion, mens Swank vandt prisen for "bedste kvindelige hovedrolle" og Freeman udn\xc3\xa6vntes til "bedste mandlige birolle. I en alder af 74 blev Eastwood hermed den \xc3\xa6ldste af i alt 18 instrukt\xc3\xb8rer, der har vundet mere end \xc3\xa9n pris for bedste film ved Oscaruddelingerne. Eastwood blev ogs\xc3\xa5 nomineret som bedste mandlige hovedrolle, ligesom han var indstillet til en Grammy. I The New York Times roste A.O. Scott filmen som et mesterv\xc3\xa6rk og betegnede den som \xc3\xa5rets bedste film._NEWLINE_I 2006 instruerede Eastwood to film om 2. verdenskrig. Begge handler om Slaget om Iwo Jima. Den f\xc3\xb8rste, Flags of Our Fathers, er inspireret af de soldater, der hejste det amerikanske flag p\xc3\xa5 toppen af bjerget Mount Suribachi. Eastwoods s\xc3\xb8n Scott fik samtidig sin debut som skuespiller. Den n\xc3\xa6ste film, Letters from Iwo Jima, inddrog taktikken, som blev ud\xc3\xb8vet af japanske soldater p\xc3\xa5 \xc3\xb8en, og de breve, de skrev hjem til deres familier. Letters from Iwo Jima var den f\xc3\xb8rste amerikanske film, som omhandlede et krigstema udelukkende fra en fjendtlig krigsmagts synspunkt. Begge film blev meget rosende omtalt af kritikerne og opn\xc3\xa5ede flere nomineringer ved den 79. Oscaruddeling, blandt andet til Eastwood for bedste instruktion (Letters from Iwo Jima). Eastwood m\xc3\xa5tte dog n\xc3\xb8jes med en Golden Globe til Letters from Iwo Jima, som vandt prisen som "bedste udenlandske film" i Cannes._NEWLINE_Eastwoods n\xc3\xa6ste instruktion var af filmen Changeling i 2008. Den er baseret p\xc3\xa5 en virkelig historie i de sene 1920\'ere. Angelina Jolie har hovedrollen som en kvinde, der bliver genforenet med sin forsvundne s\xc3\xb8n, blot for at opdage, at han er en bedrager. Efter premieren ved flere filmfestivaler blev filmen en publikumssucces, der indtjente $110\xc2\xa0millioner, hvoraf de fleste kom fra fremvisninger uden for USA. Filmen blev meget rosende omtalt, bl.a. af Damon Wise i Empire, hvor Changeling blev karakteriseret som "fejlfri". Todd McCarthy fra Variety kaldte den "emotionally powerful and stylistically sure-handed", og tilf\xc3\xb8jede, at filmens karakterer tr\xc3\xa6der ind i fort\xc3\xa6llingen med en n\xc3\xa6sten \xc3\xa5ndel\xc3\xb8s sp\xc3\xa6nding._NEWLINE_ _NEWLINE_Eastwood afsluttede en fire\xc3\xa5rig selvvalgt afholdenhed fra selv at medvirke i en af sine film, da han spillede en af hovedrollerne i Gran Torino. Han instruerede selv og var ligeledes producer p\xc3\xa5 filmen. I sin biografi kalder Marc Eliot Eastwoods rolle "en sammensmeltning af manden uden navn, Dirty Harry og William Munny, her i en \xc3\xa6ldet og kynisk udgave, hvor han er villig til at bek\xc3\xa6mpe hvem som helst, n\xc3\xa5r behovet herfor opst\xc3\xa5r." Gran Torino indtjente n\xc3\xa6sten $30\xc2\xa0millioner alene i den f\xc3\xb8rste weekend efter premieren i januar 2009. Gran Torino indtjente i alt over $268\xc2\xa0millioner i biografer verden over og blev dermed den indtil da bedst s\xc3\xa6lgende film i Eastwoods karriere (uden justeringer for inflation)._NEWLINE_Eastwoods 30. arbejde som instrukt\xc3\xb8r var med filmen Invictus, der er baseret p\xc3\xa5 det sydafrikanske landshold i rugby og dettes resultater i VM i rugby 1995. Filmen har Morgan Freeman i rollen som Nelson Mandela, Matt Damon som rugbyholdets anf\xc3\xb8rer Fran\xc3\xa7ois Pienaar og Grant L. Roberts som Ruben Kruger. Roger Ebert gav den 3\xc2\xbd stjerne og omtalte den som "...en virkelig god film... der har momenter, som fremkalder st\xc3\xa6rke f\xc3\xb8lelser," mens Variety\'s Todd McCarthy skrev om filmen: "Inspirational on the face of it, Clint Eastwood\'s film has a predictable trajectory, but every scene brims with surprising details that accumulate into a rich fabric of history, cultural impressions and emotion." Eastwood blev nomineret til bedste instrukt\xc3\xb8r ved det 67. Golden Globe Award, men vandt ikke prisen.\n_START_SECTION_\n2010\'erne\n_START_PARAGRAPH_\nI 2010 instruerede Eastwood filmen Hereafter, hvor han igen samarbejdede med Matt Damon, der spillede en synsk person. Filmen havde verdenspremiere d. 12. september 2010 under Toronto International Film Festival 2010 og havde herefter begr\xc3\xa6nset udgivelse i oktober. Hereafter modtog blandede anmeldelser, og konsensus p\xc3\xa5 Rotten Tomatoes er at "selvom det er tankev\xc3\xa6kkende pr\xc3\xa6misser og Clint Eastwoods typiske flair som instrukt\xc3\xb8r, s\xc3\xa5 form\xc3\xa5r Hereafter ikke at generere noget overbevisende drama, og g\xc3\xa5r fra gribende sentimentalitet til utrov\xc3\xa6rdig kedsomhed." Det samme \xc3\xa5r fungerede Eastwood som executive producer for Turner Classic Moviess (TCM) dokumentar om jazzpianisten Dave Brubeck, Dave Brubeck: In His Own Sweet Way, som fejring af Brubecks 90-\xc3\xa5rs f\xc3\xb8dselsdag._NEWLINE_I 2011 instruerede Eastwood J. Edgar, der var en biografisk film om FBIs direkt\xc3\xb8r J. Edgar Hoover med Leonardo DiCaprio i titelrollen. Filmen modtog blandede anmeldelser, selvom DiCaprios pr\xc3\xa6station som Hoover blev rost. Rotten Tomatoes\' konsensus var at "Leonardo DiCaprio giver en forudsigelig kraftpr\xc3\xa6station, men J. Edgar snubler i alle andre afdelinger". Roger Ebert skrev at filmen var "fascinerende", "mesterlig", mens han ogs\xc3\xa5 roste DiCaprios pr\xc3\xa6station. David Edelstein fra New York Magazine, der ogs\xc3\xa5 roste DiCaprio, skrev at "det er \xc3\xa6rgerligt af J. Edgar er s\xc3\xa5 uformelig og saftsp\xc3\xa6ndt og sl\xc3\xb8v, s\xc3\xa5 fuld af d\xc3\xa5rlige linjer og d\xc3\xa5rlig l\xc3\xa6sning". I januar 2011 blev det annonceret at Eastwood var i forhandlinger om at instruere Beyonc\xc3\xa9 Knowles i en tredje geninspilning af A Star Is Born fra 1937; men projektet blev forsinket pga. Beyonc\xc3\xa9s graviditet. Eastwood medvirkede herefter i baseballdramaet Trouble with the Curve i 2012, som en veterantalentspejder, der rejser med sine d\xc3\xb8tre p\xc3\xa5 en sidste talentjagt. Robert Lorenz, som arbejdede med Eastwood som assisterende instrukt\xc3\xb8r p\xc3\xa5 adskillige film, instruerede filmen._NEWLINE__NEWLINE_Under Super Bowl XLVI var Eastwood speaker p\xc3\xa5 en reklame for Chrysler med titlen "It\'s Halftime in America", der blev sendt i kampens pause. Reklamen blev kritiseret af adskillige republikanere, der h\xc3\xa6vdede at reklamen indikerede, at pr\xc3\xa6sident Barack Obama fortjente endnu en valgperiode. Som modsvar til kritiken udtalte Eastwood, at "Jeg er bestemt ikke politisk tilknyttet hr. Obama. Det var ment som et budskab om jobv\xc3\xa6kst og \xc3\xa5nden i Amerika."_NEWLINE_Eastwood instruerede herefter Jersey Boys, der var en musikalsk biografi, baseret p\xc3\xa5 den Tony Award-vindende musical Jersey Boys. Filmen fortalte historien om musikgruppen The Four Seasons og havde premiere 20. juni 2014._NEWLINE_Eastwood instruerede American Sniper, en filmatisering af Chris Kyles erindringsbog af samme navn, efter at Steven Spielberg havde forladt projektet. Filmen havde premiere 25. december 2014. American Sniper indspillede mere end $350 millioner i USA og over $547 millioner p\xc3\xa5 verdensplan, hvilket g\xc3\xb8r den til en af Eastwoods st\xc3\xb8rste kommercielle filmsucceser. I 2018 spillede han for f\xc3\xb8rste gang siden Gran Torino  fra 2008 hovedrollen i en film, han selv havde instrueret.\n_START_SECTION_\nFilmografi\n_START_PARAGRAPH_\nEastwood har spillet hovedrollen i to film-serier: som Manden uden navn i Dollars-trilogien og som Harry Callahan i Dirty Harry-serien. Andre notable roller t\xc3\xa6ller Josey Wales i \xc3\x98je for \xc3\xb8je, den fremmede i En fremmed uden navn, Preacher i Pale Rider, William Munny i De n\xc3\xa5desl\xc3\xb8se,  Frankie Dunn i Million Dollar Baby og Walt Kowalski i Gran Torino._NEWLINE_Han har instrueret 38 film, blandt disse de to Oscarvindere De n\xc3\xa5desl\xc3\xb8se og Million Dollar Baby\n_START_SECTION_\nPriser og nomineringer\n_START_PARAGRAPH_\nClint Eastwood er den ene af blot to personer, som er blevet nomineret to gange til prisen for Best Actor og Best Director for samme film (Unforgiven og Million Dollar Baby), hvor den anden er Warren Beatty (Heaven Can Wait og Reds). Sammen med Beatty, Robert Redford, Richard Attenborough, Kevin Costner og Mel Gibson er han en af de f\xc3\xa5 instrukt\xc3\xb8rer, der er bedst kendt som skuespiller, der har modtaget en  Academy Award som instrukt\xc3\xb8r. Den 27. februar 2005, i en alder af 74, blev han den en af i alt tre levende instrukt\xc3\xb8rer der har instrueret to film, der har vundet prisen for Best Picture (de andre to er Milo\xc5\xa1 Forman og Francis Ford Coppola).\n_START_SECTION_\nMusik\n_START_PARAGRAPH_\nEastwood er autodidakt som musiker, pianist og komponist. Han har haft en meget st\xc3\xa6rk lidenskab for musik hele sit liv, is\xc3\xa6r for jazz, blues og country & western musik. Hans favoritmusikere omfatter saxofonisterne Charlie Parker og Lester Young, pianisterne Thelonious Monk, Oscar Peterson, Dave Brubeck og Fats Waller samt delta bluesguitaristen Robert Johnson.  Hans store kendskab til jazz og blues fik ham til at instruere en biografisk film om saxofonisten Charlie Parker og et enkelt afsnit af Martin Scorseses dokumentarserie om bluesmusik, hvor Eastwoods bidrag var om pianisterne indenfor blues._NEWLINE_Han startede sit professionelle arbejde med musik p\xc3\xa5 albummet Cowboy Favorites i 1959. Dette album inkluderede nogle klassikere, s\xc3\xa5 som Bob Wills\' "San Antonio Rose" og Cole Porters "Don\'t Fence Me In". Selv om han fors\xc3\xb8gte at fremme albummets salgstal ved at tage p\xc3\xa5 turn\xc3\xa9, n\xc3\xa5ede den ikke Billboard Hot 100. I pauserne under indspilningerne til Rawhide tog Eastwood og Paul Brinegar\xe2\x80\x94i nogle tilf\xc3\xa6lde assisteret af Sheb Wooley\xe2\x80\x94 p\xc3\xa5 turn\xc3\xa9 ved rodeost\xc3\xa6vner og festivals. I 1962 indtjente deres Amusement Business Cavalcade of Fairs, s\xc3\xa5 meget som $15.000 for hver optr\xc3\xa6den. Alligevel sagde Cameo producer Kal Mann i 1963 til Eastwood, at "han aldrig ville blive til noget stort som sanger"._NEWLINE_Eastwood etablerede i 1995 sit eget pladeselskab Malpaso Records, hvis aktiviteter indg\xc3\xa5r I Malpasos aftaler med Warner Bros. Records. Denne aftale blev fortsat u\xc3\xa6ndret, da Warner Music Group blev solgt til en gruppe private investorer. Malpaso har udgivet alle musikalske udgivelser fra Eastwood\' film siden The Bridges of Madison County. Det har ligeledes udgivet et album fra en i 1996 indspillet jazzkoncert med titlen Eastwood after Hours\xe2\x80\x94Live at Carnegie Hall. Eastwood skrev sammen med Linda Thompson-Jenner og Carole Bayer Sager en ny version af "Why Should I Care", som blev indspillet af Diana Krall til filmen True Crime, ligesom nummeret var med p\xc3\xa5 Kralls album When I Look in Your Eyes fra 1999._NEWLINE_Eastwood har komponeret filmmusikken til Mystic River, Million Dollar Baby, Flags of Our Fathers, Grace Is Gone, Changeling, Hereafter, J. Edgar samt den originael pianokomposition til Lige p\xc3\xa5 kornet, ligesom han skrev og fremf\xc3\xb8rte sangen, der h\xc3\xb8res under slutteksterne til Gran Torino._NEWLINE_Eastwood blev tildelt h\xc3\xa6derstitlen Doctor of Music af Berklee College of Music ved Monterey Jazz Festival. Ved modtagelsen i september 2007 holdt han en tale, hvor han erkl\xc3\xa6rede, at denne titel er \xe2\x80\x9den af de st\xc3\xb8rste \xc3\xa6resbevisninger, man kan opn\xc3\xa5 i sit liv\xe2\x80\x9d\n_START_SECTION_\nBorgmesterposten i Carmel\n_START_PARAGRAPH_\nEastwood havde stor succes, f\xc3\xb8rste gang han aktivt gik ind i politik.Han blev valgt som borgmester i april 1986 i Carmel-by-the-Sea, Californien (befolkningstal ca. 4.000), en lille, men velhavende by med fortrinsvis ber\xc3\xb8mtheder som indbyggere. Byen ligger ved Montereyhalv\xc3\xb8en. Den 30. januar 1986 havde Eastwood afleveret 30 underskrifter (10 mere end minimumskravet for opstilling) med st\xc3\xb8tte til hans kandidatur. I sin kampagne fokuserede Eastwood p\xc3\xa5 at afskaffe "ice cream cone law", en forordning, der begr\xc3\xa6nsede salget af fast-food p\xc3\xa5 gaderne, herunder isvafler. Eastwood brugte mere end 40.000$ p\xc3\xa5 sin valgkamp, selv om l\xc3\xb8nnen var 200$ om ugen. Da det var officielt, at Eastwood havde vundet borgmesterposten, ringede pr\xc3\xa6sident Ronald Reagan til ham og lyk\xc3\xb8nskede ham med en joke, "Hvad foretager en skuespiller, som engang optr\xc3\xa5dte i en film sammen med en abe sig i politik?", hvilket b\xc3\xa5de refererer til Eastwoods rolle i Bankek\xc3\xb8d til slemme drenge og til Reagans rolle i Bedtime for Bonzo. I de to \xc3\xa5r, han besad posten, lod han Sue Hutchinson, som havde st\xc3\xa5et i spidsen for sin valgkamp, tage sig af de rutinem\xc3\xa6ssige pligter, n\xc3\xa5r han selv var engageret i filmprojekter.\n_START_SECTION_\nPrivatliv\n_START_PARAGRAPH_\nEastwood opv\xc3\xa6kst var pr\xc3\xa6get af, at hans far ofte m\xc3\xa5tte skifte job under den \xc3\xb8konomiske krise i 1930\'erne, hvor det var vanskeligt at f\xc3\xa5 et fast job. Fra 1934, da Clint jr. blot var fire \xc3\xa5r gammel, begyndte familien et liv som omrejsende til de steder, hvor der var mulighed for at f\xc3\xa5 tilf\xc3\xa6ldigt arbejde. Familien, der ogs\xc3\xa5 omfattede den nyf\xc3\xb8dte Jeanne, boede i campingvogn, og Clint gik i skole mange forskellige steder. F\xc3\xb8rst i 1939 fik familien et mere permanent opholdssted, s\xc3\xa5ledes at Clint fik en plads p\xc3\xa5 en "junior highschool". Clint var mest interesseret i sport og musik, og han fuldf\xc3\xb8rte gymnasiet uden at have tilstr\xc3\xa6kkeligt gode karakterer til at f\xc3\xa5 adgang til universitetet. Derfor blev han indkaldt til milit\xc3\xa6rtjeneste i for\xc3\xa5ret 1951 med udsigt til at skulle aftjene denne i Koreakrigen._NEWLINE_Det lykkedes ham at f\xc3\xa5 et hverv som livredder p\xc3\xa5 Fort Ord, s\xc3\xa5ledes at han b\xc3\xa5de undgik udsendelse og samtidig m\xc3\xb8dte en r\xc3\xa6kke unge skuespillere, blandt andre David Janssen. Janssen gjorde ham interesseret i film, ligesom de sammen med andre fra basen ofte gik i byen og drak sig fulde eller gik hjem med tilf\xc3\xa6ldige piger, de havde m\xc3\xb8dt. I efter\xc3\xa5ret 1951 var han med fly p\xc3\xa5 vej hjem fra orlov, da flyet styrtede ned i havet. Piloten og Eastwood reddede sig i land ved at sv\xc3\xb8mme ind til kysten. Den lokale presse udr\xc3\xa5bte ham som en helt, fordi han havde reddet pilotens liv, s\xc3\xa5ledes at han forlod tjenesten ved milit\xc3\xa6ret med et offentligt heltestempel.  Kort inden han blev hjemsendt, m\xc3\xb8dte han Maggie Johnson p\xc3\xa5 en blind date. De indgik \xc3\xa6gteskab med hinanden den 19. december 1953, seks m\xc3\xa5neder efter at de havde m\xc3\xb8dt hinanden. Imidlertid forl\xc3\xb8b \xc3\xa6gteskabet ikke uden kontroverser, hvilket blandt andet gav sig udtryk i, at Eastwood selv udtalte, at han havde giftet sig i en for ung alder (som 23-\xc3\xa5rig). Ti \xc3\xa5r senere havde han, efter en separationsbeg\xc3\xa6ring fra Johnson, en aff\xc3\xa6re med danseren og stuntkvinden Roxanne Tunis (som ogs\xc3\xa5 var gift, men separeret). Aff\xc3\xa6ren gav ham sit f\xc3\xb8rste barn, Kimber Eastwood (f\xc3\xb8dt Kimber Tunis den 17. juni 1964),. Dette forhold blev dog hemmeligholdt indtil juli 1989,  hvor National Enquirer afsl\xc3\xb8rede aff\xc3\xa6ren. Eastwood og Johnson fik to b\xc3\xb8rn sammen efter at v\xc3\xa6re blevet genforenet: Kyle Eastwood (f\xc3\xb8dt 19. maj 1968) og Alison Eastwood (f\xc3\xb8dt 22. maj 1972). Johnson gik til retten med et krav om separation i 1978, begrundet i at \xc3\xa6gteskabet havde v\xc3\xa6ret anstrengt i en l\xc3\xa6ngere periode, men den officielle skilsmisse blev f\xc3\xb8rst bevilget i maj 1984. Johnson fik ved skilsmissen en kontant udbetaling p\xc3\xa5 $25& inbsp;million._NEWLINE_Eastwood indledte et forhold til skuespillerinden Sondra Locke i efter\xc3\xa5ret 1975 under indspilningen af  \xc3\x98je for \xc3\xb8je. De boede sammen p\xc3\xa5 \xe2\x80\x9cdeltid\xe2\x80\x9d i n\xc3\xa6sten 14 \xc3\xa5r, selv om Locke forblev gift med sin homoseksuelle \xc3\xa6gtemand, Gordon Anderson. Eastwood var en n\xc3\xa6r ven af Gordon Anderson og k\xc3\xb8bte et hus i Crescent Heights Boulevard i West Hollywood til Anderson og hans boyfriend. I slutningen af 1970\'erne gennemgik Locke to aborter og en sterilisering, fordi Eastwood var af den opfattelse, at deres livsstil ikke var egnet til at omfatte b\xc3\xb8rn. Eastwood og Locke indspillede fem film sammen, inden deres forhold gik i opl\xc3\xb8sning i slutningen af 1980\'erne. Da Eastwood opdagede, at Locke pr\xc3\xb8vede at smide hans hjemmeboende s\xc3\xb8n, Kyle, ud af huset, samtidig med, at hun havde kontaktet en advokat, kr\xc3\xa6vede han at hun skulle forlade huset den 3. april 1989. Hun n\xc3\xa6gtede, hvorefter Eastwood den 10. april 1989, mens Locke var p\xc3\xa5 arbejde med en filmoptagelse, fik \xc3\xa6ndret l\xc3\xa5sene i deres f\xc3\xa6lles hjem og samtidig fik hendes ejendele anbragt i en container. Locke besvarede denne handling md at anl\xc3\xa6gge en retssag mod Eastwood, som hun anklagede for bedrageri, idet han angiveligt skulle have lavet en aftale med Warner Bros. om at udelukke hende fra filmkontrakter, hun havde indg\xc3\xa5et med selskabet. I 1996 indgik Eastwood et forlig om at udbetale en erstatning, f\xc3\xa5 minutter f\xc3\xb8r juryen skulle afgive sin kendelse, antageligt i erkendelse af, at hun ville vinde sagen._NEWLINE_I l\xc3\xb8bet af de sidste tre \xc3\xa5r af samlivet med Locke blev Eastwood I al hemmelighed far til to b\xc3\xb8rn, som Jacelyn Reeves f\xc3\xb8dte: Scott Eastwood (f\xc3\xb8dt Scott Reeves; 21. marts 1986) og Kathryn Eastwood (f\xc3\xb8dt Kathryn Reeves; 2. februar 1988). F\xc3\xb8dselsattesterne angav \xe2\x80\x9cukendt far\xe2\x80\x9d. Forholdet blev omtalt I Star  i 1990,  men f\xc3\xb8rst mere end ti \xc3\xa5r senere omtalt i de traditionelle medier. _NEWLINE_I 1990 flyttede Eastwood sammen med skuespilleren Frances Fisher, som han havde l\xc3\xa6rt at kende under optagelserne til Pink Cadillac i 1988. De spillede begge med i De n\xc3\xa5desl\xc3\xb8se og fik sammen en datter Francesca Eastwood (f\xc3\xb8dt Francesca Fisher-Eastwood; 7. august , 1993). Eastwood og Fisher br\xc3\xb8d deres forhold i 1995, men forblev p\xc3\xa5 venskabelig fod og arbejdede senere sammen i filmenTrue Crime i 1999._NEWLINE_Eastwood blev i 1993 interviewet af Dina Ruiz til en tv-udsendelse, hvorefter de indledte et forhold.  De blev gift den 31. marts 1996, hvor Eastwood overraskede sin brud med en privat ceremoni i Shadow Creek Golf Course i Las Vegas. Parret har en datter, Morgan Eastwood (f\xc3\xb8dt 12. december, 1996). _NEWLINE_I august 2013 meddelte Dina Eastwood, at hun og Clint havde levet adskilt i et ikke n\xc3\xa6rmere angivet tidsrum. Den 23. oktober 2013 beg\xc3\xa6rede hun skilsmisse og kr\xc3\xa6vede for\xc3\xa6ldremyndigheden over deres seksten\xc3\xa5rige datter, Morgan, samt en ikke angivet sum i bidrag. Den 23. december 2014 blev skilsmissen stadf\xc3\xa6stet ved dom.\n_START_SECTION_\nLivsstil\n_START_PARAGRAPH_\nEastwood har selv v\xc3\xa6ret yderst diskret om sine private forhold, og de fleste af oplysningerne om hans private forhold er leveret af andre kilder. S\xc3\xa5ledes var der flere kilder, som ikke var klar over hans faderskab til Frances Fishers b\xc3\xb8rn, da han \xc3\xa6gtede Dina Eastwood. Selv om han er storryger i flere af sine film, har han hele sit liv v\xc3\xa6ret ikke-ryger. Han har ogs\xc3\xa5 praktiseret fitness, siden han var teenager, ligesom han altid har indtaget sund kost og dagligt ud\xc3\xb8vet Transcendental Meditation._NEWLINE_Han etablerede en "old English"-inspireret pub ved navn The Hog\'s Breath Inn i Carmel-by-the-Sea, Californien i 1971. Eastwood solgte pubben, men ejer stadig et missionshotel og en restaurant i Carmel-by-the-Sea._NEWLINE_Han er en ivrig golfspiller og ejer Teh\xc3\xa0ma Golf Club. Eastwood har certifikat som pilot og flyver ofte selv sin egen helikopter til sit studie for at undg\xc3\xa5 trafikpropper.'